SKRIFTLIG FORESPØRGSEL P-0245/03

af Mario Borghezio (NI) til Kommissionen

(28. januar 2003)

Om: Fransk afgift på importeret trappistøl beskyttelse af traditionelt fremstillet øl

I Frankrig er der for nylig blevet indført en lov, der indebærer en særlig afgift på øl med et alkoholindhold på over 8,5 %.

Denne bestemmelse vil udelukkende ramme importøl og navnlig trappistøl, der produceres efter traditionelle metoder i nabolandet Belgien.

Den overtræder klart EF-traktatens artikel 90, hvori det hedder, at ingen medlemsstat må direkte eller indirekte pålægge varer fra andre medlemsstater interne afgifter af nogen art, som er højere end de afgifter, der direkte eller indirekte pålægges lignende indenlandske varer. Endvidere må ingen medlemsstat pålægge varer fra andre medlemsstater interne afgifter, som indirekte vil kunne beskytte andre produkter.

Vil Kommissionen omgående anmode de franske myndigheder om at ophæve denne bestemmelse, der alvorligt krænker principperne for det indre marked og princippet om fri konkurrence?

Vil Kommissionen udarbejde et program til støtte for fremstillingen af håndværksøl, der produceres efter traditionelle metoder, såsom øl fremstillet af trappistmunke, der er et værdifuldt og fortræffeligt produkt og symbol på den gamle europæiske savoir-vivre?

Svar afgivet på Kommissionens vegne af Frederik Bolkestein

(20. marts 2003)

1. Siden Frankrigs vedtagelse af en lov, der indebærer en særlig afgift på øl med et alkoholindhold på over 8,5 %, har Kommissionen modtaget flere klager fra bryggerier i andre medlemsstater, der forhandler disse øl i Frankrig. I anledning af disse klager modtog de franske myndigheder den 27. december 2002 et brev, der gjorde opmærksom på virkningerne af en sådan afgift for salget i Frankrig af øl med et alkoholindhold på over 8,5 %, der er fremstillet i andre medlemsstater. Frankrig har endnu ikke besvaret dette brev formelt, men ser dog ud til at være besluttet på at ophæve den nævnte afgift.

I mellemtiden fortsætter Kommissionen sin undersøgelse af den franske bestemmelse på baggrund af EF-traktaten og den afledte ret. Hvis det af denne undersøgelse fremgår, at fællesskabsbestemmelserne er overtrådt, og en tilfredsstillende løsning ikke kan findes, vil Kommissionen ikke undlade at indlede en overtrædelsesprocedure mod Frankrig i henhold til artikel 226 i EF-traktaten.

2. Kommissionen føler sig ikke beføjet til at udarbejde et almindeligt hjælpeprogram for fremstillingen af håndværksøl. Den sektor, der fremstiller stærkt håndværksøl, har i øvrigt aldrig anmodet Kommissionen om et sådant program.

Desuden skal Kommissionen gøre det ærede medlem opmærksom på artikel 4 i Rådets direktiv 92/83/EØF af 19. oktober 1992 om harmonisering af punktafgiftsstrukturen for alkohol og alkoholholdige drikkevarer(1), der tillader medlemsstaterne at anvende reducerede puktafgiftssatser for øl, der brygges af små uafhængige bryggerier. Producenterne af stærkt håndværksøl er ofte mindre bryggerier, der kan nyde godt af reducerede satser, hvis den medlemsstat, hvor de har deres hjemsted, gør brug af denne mulighed (det drejer sig om følgende medlemsstater: Belgien, Danmark, Tyskland, Luxembourg, Nederlandene, Østrig, Portugal, Finland og Det Forenede Kongerige).

Endelig skal det bemærkes, at Fællesskabet i 1992 indførte regler for anerkendelse og beskyttelse på fællesskabsniveau af specificitetsattestering af landbrugsprodukter og levnedsmidler. Disse bestemmelser er anført i Rådets forordning (EØF) nr. 2082/92 af 14. juli 1992 om specificitetsattestering af landbrugsprodukter og levnedsmidler(2). Producenterne af håndværksøl, der er fremstillet efter de traditionelle metoder, såsom af trappistmunke, som nævnt af det ærede medlem, kan anmode Fællesskabet om en sådan specificitetsattest. De skal med henblik herpå henvende sig til deres nationale myndigheder. En specificitetsattest kan dog kun tilkendes for et produkt, der opfylder forordningens betingelser, og ikke for et almindeligt program. Hvert tilfælde behandles særskilt.

(1) EFT L 316 af 31.10.1992.

(2) EFT L 208 af 24.7.1992.